मां ने जिसे राखी बांधी, उसी ने जिंदगी बर्बाद की, गवाही से रोकने के लिए पटना में बेचा
Rajasthan Alwar Rape Victim Story; Real Stories of Being Raped  20 अगस्त 2021 का दिन कभी नहीं भूल पाऊंगी…। इसी दिन मामा ने मेरी जिंदगी में दाग लगा दिया। मैं चीखती चिल्लाती रही, लेकिन वह नहीं माना।
20 अगस्त 2021 का दिन कभी नहीं भूल पाऊंगी…। इसी दिन मामा ने मेरी जिंदगी में दाग लगा दिया। मैं चीखती-चिल्लाती रही, लेकिन वह नहीं माना। पड़ोस के बाबा ने जान तो बचा ली, लेकिन जिंदगी नर्क बन गई। रेप मामा ने किया, ताना मुझे मिलने लगा। पंचायत में मेरे जिस्म की बोली लगा दी गई। थाने जाने से रोकने के लिए घर पर पहरा लगा दिया गया। किसी तरह केस हुआ तो गवाही के लिए धमकी मिलने लगी। गवाही से रोकने के लिए मामा के बेटों ने अपहरण कर देह व्यापार करने वालों के हाथों बेच दिया।
5 महीने तक पटना में मुझे बंधक बनाकर रखा गया। इस दौरान होटलों और घरों में भेजा गया। 5 महीने में मेरे साथ 30 बार रेप हुआ..। ये कहानी मुजफ्फरपुर की गुड़िया (बदला हुआ नाम) की है। गुड़िया अब उस गिरोह के चंगुल से आजाद है, लेकिन उसे दोबारा अपहरण की धमकियां मिल रही हैं। गुड़िया को पिता की उम्र के लोगों के पास भेजा जाता था। हैवानियत ऐसी कि उसके शरीर पर दांतों से जानवरों की तरह काटते थे। संडे बिग स्टोरी में पढ़िए मुजफ्फरपुर की गुड़िया की कहानी…
गुड़िया मुजफ्फरपुर के पारू थाना क्षेत्र की रहने वाली है। उसकी मां बताती है कि घटना के दिन गांव में पूजा थी। वह मंदिर पर गई थी, 14 साल की बेटी पूजा से वापस घर आ रही थी। इस दौरान विकास उर्फ व्यास ठाकुर ने उसे घर में बुलाया और उसके साथ रेप किया। बेटी की हालत खराब हो गई, पड़ोसियों की मदद से जान बचाई गई। घटना के बाद हम केस नहीं दर्ज करा पाए, इसके लिए उसके घर का रास्ता रोक दिया गया। पंचायत हुई और बेटी की इज्जत के बदले पैसा देकर समझौता कराया जा रहा था, लेकिन 8 दिन बाद घर से निकलने का मौका मिला तो पारू थाना में केस दर्ज करा दिया। मेडिकल रिपोर्ट में भी रेप की पुष्टि हुई।
केस दर्ज कराने के बाद गांव में रहना मुश्किल 
इस गंभीर मामले में भी पुलिस की मनमानी सामने आई। पुलिस ने केस तो दर्ज कर लिया, लेकिन आरोपी को गिरफ्तार नहीं किया। बार-बार मिल रही धमकी के बाद काफी दबाव में आरोपी विकास उर्फ व्यास ठाकुर की गिरफ्तारी हुई। कोर्ट में केस का ट्रायल शुरू होते ही पीड़िता को और धमकी मिलने लगी। कोर्ट में गवाही देने पर परिवार वालों को जान से मारने की धमकी मिलने के बाद भी पीड़िता ने हिम्मत जुटाई, लेकिन रेप के आरोपी विकास उर्फ व्यास ठाकुर के बेटे आदर्श और अंकुश ने पीड़िता का अपहरण कर लिया। वह उसे पटना लाए और देह व्यापार करने वाले गिरोह को बेच दिया। परिवार वाले थाना पर दौड़ते रह गए, लेकिन पुलिस ने पीड़िता के अपहरण का केस तक दर्ज नहीं किया। पीड़ित परिवार कोर्ट गया, इसके बाद भी पुलिस ने मुकदमा दर्ज नहीं किया।
10 से 15 होटलों में भेजी गई पीड़िता 
लड़की 5 माह तक पटना में गुलशन के चंगुल में रही। पटना में 22 नवंबर 2022 को बचपन बचाओ आंदोलन के सदस्यों के साथ पुलिस ने छापेमारी की थी, जिसमें 8 लड़कियां बरामद हुई। इस घटना के बाद पुलिस ने पीड़िता को घर वाले के सुपुर्द कर दिया था। 5 माह के दौरान पीड़िता को पटना के 15 से अधिक होटलों के साथ कई घरों में भी भेजा गया। पीड़िता के मुताबिक गांव में रेप के बाद पटना में होटलों और घरों में 30 बार उसका रेप किया गया। पीड़िता के मुताबिक वह जब भी विरोध करती थी, गुलशन उसकी पिटाई करता था। हाथ पैर में इतने घाव हैं, वह दिखा भी नहीं सकती।
पटना में लड़कियों की बर्बाद हो रही जिंदगी 
मुजफ्फरपुर की रहने वाली पीड़िता बताती है, राजधानी पटना में बड़ा रैकेट चल रहा है। यहां हर दिन नई-नई लड़कियां गैंग में आती हैं। कोई घर से भागकर यहां आ फंस जाती हैं तो कोई तस्करों के द्वारा लाई जाती हैं। पीड़िता के मुताबिक, एक ग्राहक से 6 हजार एक नाइट का लेता था, लड़कियों को दो हजार देने को बोलता था। लेकिन 5 माह में एक-दो कपड़े खरीदे पैसे नहीं दिए। पीड़िता ने बताया कि लड़कियों को गलत काम के लिए काफी मजबूर किया जाता है। वह ऐसे बंधन में होती हैं, कि भाग भी नहीं पाती हैं। भागने की कोशिश करने पर खूब पीटा जाता था।
पापा के उम्र का ग्राहक भेज देता था गुलशन 
मुजफ्फरपुर की रहने वाली पीड़िता ने बताया गुलशन किसी से भी सौदा कर लेता था। कई बार ऐसा हुआ कि मेरे पापा के उम्र के लोगों के पास भेज देता था। वह जानवरों की तरह काटते थे। पापा से अधिक उम्र के ग्राहकों को देखकर वह विरोध करती थी, इस पर उसकी पिटाई होती थी। ग्राहक भी विरोध पर मारते-पीटते और दांतों से काटते थे। कई ग्राहक तो ऐसे थे जो पूरा पैसा वसूल करने के लिए जानवर की तरह टूट पड़ते थे। कभी-कभी तो एक दिन में दो से तीन होटल व घर में लड़कियों को भेज देता था। पुलिस के डर से गुलशन लड़कियों को अलग-अलग जगह रखता था।
गुलशन के रैकेट में डॉक्टर भी शामिल 
पीड़िता बताती है कि अगर पुलिस अच्छे से काम करे तो पटना में सेक्स रैकेट का बड़ा खुलासा हो सकता है। गुलशन सेक्स रैकेट चलाता है, इसमें लड़कियों की तबीयत खराब होने पर बाहर से डॉक्टर नहीं बुलाया जाता। डॉक्टर की सेटिंग रहती है, वही इलाज करते हैं। लड़कियां प्रेग्नेंट भी होती हैं तो दवाएं वही डॉक्टर देता है। 5 माह में कभी भी पुलिस की रेड नहीं पड़ी और न ही पुलिस को इसका कोई सुराग ही मिला। लड़कियों को नशा भी दिया जाता था, सिगरेट-शराब तो आम बात थी। ग्राहकों के पास भेजने के पहले कोल्ड ड्रिंक बताकर शराब पिला दी जाती थी। कई ऐसे ग्राहक आए जो इस दलदल से निकालने का झूठा दिलासा देकर जाते थे। ऐसे ग्राहक कभी मदद के लिए नहीं आते थे।
रैकेट में आते ही बदल दिया जाता था नाम 
पीड़िता के मुताबिक पटना में रेलवे स्टेशन और बस स्टैंड के आस पास दलाल होते हैं। वह लड़कियों की खरीद-बिक्री करते हैं। गुलशन से भी ऐसे रैकेट के संबंध हैं, जिससे वह लड़कियां खरीदता था। लड़कियों के आने के बाद उनका नाम और पता बदल दिया जाता है। नकली आधार कार्ड बनवा दिया जाता है। मुजफ्फरपुर की पीड़िता के साथ भी ऐसा ही हुआ। उसका नाम बदल दिया गया था, रेस्क्यू के बाद पुलिस को भी उसने अपना गलत नाम बता दिया। इससे घर तक पहुंचने में काफी मुश्किल हुई। लड़कियों को ऐसा सिखा दिया जाता है, वह डर से सही बोल ही नहीं पाती हैं। बोलने में गलती हुई तो जानवरों की तरह व्यवहार होता था।
बेटी की इज्जत गई, अब पुलिस नहीं कर रही कार्रवाई 
पीड़िता की मां का दर्द है कि बेटी की इज्जत जाने के बाद भी पुलिस पर कोई फर्क नहीं पड़ रहा है। गांव में मुंह बोले मामा ने रेप किया, उसके बाद भी मनमानी की है। अपहरण कर पटना में बेचा गया, इसका भी कोई केस नहीं किया गया। वह अपहरण कर लड़की को बेचने का मुकदमा दर्ज कराने के लिए थाना पर काफी दौड़ी, लेकिन केस नहीं किया गया। कोर्ट में गई, लेकिन पुलिस ने न्यायालय का भी आदेश नहीं माना। हर दिन दौड़कर थाना जाती है, लेकिन पुलिस केस नहीं दर्ज कर रही है। कार्रवाई नहीं होने से बेटी को लेकर फिर खतरा है। पूरा परिवार दहशत में है।
लड़की के दोबारा किडनैप का खतरा 
पुलिस के साथ रेस्क्यू में लड़की को बरामद कराने वाले बचपन बचाओ आंदालने के स्टेट कोआर्डिनेटर अर्जित अधिकारी मानते हैं कि पीड़िता के दोबारा अपहरण का खतरा है। पटना में लड़कियों से बड़े पैमाने पर देह व्यापार कराने वाला रैकेट का मुख्य आरोपित गुलशन अभी गिरफ्त में नहीं है। लड़की घटना में गवाह है, जिससे मामला काफी संवेदनशील है। लड़की को गैंग दोबारा किडनैप कर सकता है। लड़की अकेली गवाह है, लेकिन सुरक्षा के नाम पर कुछ नहीं है।
नाबालिग से देह व्यापार में पुलिस का खेल देखिए 
अन्य राज्यों से नाबालिग लड़कियों को पटना लाकर देह व्यापार कराने वाले गैंग के सदस्यों पर पुलिस ने काफी नरमी दिखाई है। जब भी देह व्यापार के मामले में नाबालिग लड़कियों का मामला आता है तो पॉक्सो एक्ट लगाया जाता है। लेकिन पटना में पुलिस ने बड़ा खुलासा किया। और दो थानों में एक ही गैंग के सेक्स रैकेट का मामला पकड़ा गया। इसके बाद भी दोनों थानों की पुलिस ने पॉक्सो एक्ट नहीं लगाया। जक्कनपुर और गर्दनीबाग थाना की पुलिस सेक्स रैकेट में शामिल गुलशन को बचाने के लिए काफी राहत दे दी। बचपन बचाओ आंदोलन के सदस्यों की माने तो उस समय भी पुलिस से मांग की गई थी कि पॉक्सो एक्ट लगाया जाए, लेकिन पुलिस ने ऐसा नहीं किया। इतना ही नहीं पुलिस ने गुलशन को अब तक गिरफ्तार नहीं किया है। इस मामले में उसकी सहयोगी छोटी सिंह और दो होटल के मैनेजर व गुलशन का भाई गिरफ्तार हैं।
CWC ने लड़की की सुरक्षा पर नहीं दिया ध्यान 
मुजफ्फरपुर की चाइल्ड वेल्फेयर कमेटी ने उस लड़की की सुरक्षा को लेकर जरा भी ध्यान नहीं दिया, जिसका अपहरण करने के बाद पटना में देह व्यापार करने वाले गैंग को बेचा गया। लड़की पर दो तरफ से खतरा है। एक तरफ उसके मुंह बोले मामा जिसने गांव में पहली बार रेप किया और दूसरा सेक्स रैकेट चलाने वाले गुलशन से खतरा है। चाइल्ड वेल्फेयर कमेटी को लड़की की सुरक्षा को लेकर संवेदनशीलता दिखानी होगी, जिससे लड़की को दोबारा किडनैपिंग होने से बच जाए। लड़की और उसकी मां को फोन पर लगातार धमकियां मिल रही हैं। वह पुलिस के पास दौड़ रही है, लेकिन ध्यान नहीं दिया जा रहा है।
पटना पुलिस की बड़ी चूक 
पटना के दो थानों में केस हुआ लेकिन पॉस्को एक्ट नहीं लगाया 
पटना पुलिस ने पीड़िता का मेडिकल नहीं कराया 
पुलिस ने सेक्स रैकेट के सरगना को नहीं पकड़ा 
पटना में लड़कियों का धंधा करने वाले गैंग को नहीं खंगाला 
पटना पुलिस ने मुजफ्फरपुर में हुए रेप के केस को लिंक नहीं किया 
लड़की का अपहरण करने और बेचने वालों की जांच नहीं हुई 
सरगना गुलशन का बैंक अकाउंट भी फ्रीज नहीं किया
नाम बदलकर करता है धंधा 
नाबालिग लड़कियों को खरीदकर पटना में सेक्स रैकेट चलाने वाले गुलशन का बड़ा जाल है। वह नाम बदलकर धंधा करता है। कभी गुलशन तो कभी राणा बन जाता है। विक्कू नाम से भी लोग उसे जानते हैं। पटना में दो थानों की पुलिस के रेड के बाद भी वह एक्टवि रहा, लेकिन गिरफ्तारी नहीं हो पाई। सूत्रों की माने तो पुलिस ने खुलासा तो कर दिया था, लेकिन गुलशन इसके बाद भी पटना में अपना धंधा चला रहा है। बचपन बचाओ आंदोलन के सदस्यों का कहना है कि जब तक गुलशन पकड़ा नहीं जाएगा और पॉस्को एक्ट के तहत उसपर कार्रवाई नहीं होती है, धंधा चलता रहेगा। उसके गैंग के कई सदस्य अब भी इस धंधे में संलिप्त हैं। गुलशन बाहर है और अपने लोगों की जमानत का प्रयास कर रहा है, इसमें उसकी सबसे बड़ी राजदार छोटी सिंह शामिल है।